เอเชียประกันเน้นพอเพียง ปีหน้าขย่มแน่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
23 ก.ค. 2553

โพสต์ทูเดย์ — เอเชียประกันยืดได้หดได้ ปีนี้ดูแลเงินกองทุน ทำธุรกิจแบบพอเพียง ลั่นปีหน้ากลับมาบุกต่อ คลอดกรมธรรม์ 999 บาท
นายนิค จันทรวิทุร กรรมการผู้จัดการ บริษัท เอเชียประกันภัย 1950 เปิดเผยว่า ผลดำเนินงานในช่วง 6 เดือนแรกที่ผ่านมา บริษัทสามารถทำเบี้ยประกันได้ 550 ล้านบาท และคาดว่าในช่วงสิ้นปีจะได้เบี้ยเพียง 1,300 ล้านบาท ซึ่งสอดคล้องกับนโยบายของบริษัทที่ไม่ต้องการจะบุกตลาดมากจนเกินไป เพื่อไม่ให้เกิดปัญหาเรื่องเงินกองทุนที่มีอยู่ในปัจจุบันติดลบ
นายนิค กล่าวว่า แต่ในปี 2554 บริษัทถึงจะกลับมาบุกตลาดประกันอย่างจริงจัง โดยตั้งเป้าหมายว่าจะทำเบี้ยประกันให้ได้ไม่ต่ำกว่า 3,000 ล้านบาท และมีเงินทุนจำนวนหนึ่งที่ได้เตรียมพร้อมไว้สำหรับเพิ่มทุนเพื่อป้องกันปัญหาเงินกองทุนติดลบ
“ปีนี้เราชัดเจนว่าจะไม่โต ไม่บุก ซึ่งเบี้ยที่ได้คงน้อยกว่าปีที่แล้ว แต่หลังจากที่เราปรับโครงสร้างองค์กร ปรับระบบการทำงานภายในให้มีประสิทธิภาพมากขึ้นแล้ว ปีหน้าเราจะกลับมาทำตลาดอย่างจริงจังแน่” นายนิค กล่าว
อย่างไรก็ตาม ในช่วงครึ่งปีหลังนี้บริษัทยังคงมีแบบประกันภัยรถยนต์ใหม่ออกมาอย่างต่อเนื่องอีก 3 แบบ โดยจับกลุ่มลูกค้าที่ยังไม่มีประกันภาคสมัครใจอีก 20 ล้านคัน ในชื่อกรมธรรม์ “กันชน” ที่จะให้ความคุ้มครองรถของลูกค้า เมื่อถูกรถคู่กรณีที่ไม่มีประกันภัยเฉี่ยวชนในวงเงินสูงสุด 1 แสนบาทต่อครั้ง คิดค่าเบี้ยที่ 999 บาท โดยลูกค้าสามารถซื้อได้ มีผลบังคับใช้ทันที ไม่ต้องตรวจสภาพรถ และเป็นกรมธรรม์ที่ขายโดยไม่จำกัดอายุรถ